title: Регламент за изпълнение (ЕС) № 679/2011 на Комисията от 14 юли 2011 година за изменение на Регламент (ЕО) № 1974/2006 за определянето на подробни правила за прилагане на Регламент (ЕО) № 1698/2005 на Съвета относно подпомагане на развитието на селските райони от Европейския земеделски фонд за развитие на селските райони (ЕЗФРСР)

text:
               15.7.2011

               BG

               Официален вестник на Европейския съюз

               L 185/57

         РЕГЛАМЕНТ ЗА ИЗПЪЛНЕНИЕ (ЕС) № 679/2011 НА КОМИСИЯТА
   от 14 юли 2011 година
   за изменение на Регламент (ЕО) № 1974/2006 за определянето на подробни правила за прилагане на Регламент (ЕО) № 1698/2005 на Съвета относно подпомагане на развитието на селските райони от Европейския земеделски фонд за развитие на селските райони (ЕЗФРСР)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1698/2005 на Съвета от 20 септември 2005 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) (1), и по-специално член 91 от него,
   като има предвид, че:

               (1)

               Регламент (ЕО) № 1698/2005 установява единна правна рамка за подпомагане от Европейския земеделски фонд за развитие на селските райони (ЕЗФРСР) на развитието на селските райони в Съюза. Посочената правна рамка беше допълнена от правила за прилагане, установени с Регламент (ЕО) № 1974/2006 на Комисията (2). Предвид събрания опит и проблемите, възникнали при изпълнението на програми за развитие на селските райони, е необходимо да се изменят някои разпоредби от посочения регламент и да се въведат някои допълнителни правила за прилагане.

               (2)

               Дейностите по производството на възобновяема енергия в земеделските стопанства съгласно член 26 от Регламент (ЕО) № 1698/2005 може да останат извън обхвата на член 42 от Договора. За да се гарантира съответствие с правилата за държавни помощи за селското стопанство, следва да се включи специална разпоредба за инвестициите в производството на възобновяема енергия в земеделски стопанства.

               (3)

               Член 27, параграф 12 от Регламент (ЕО) № 1974/2006 предвижда, че изменението на агроекологичните ангажименти и ангажиментите за хуманно отношение към животните може да се състои и в удължаване на времетраенето им. За да се избегне припокриване със следващия програмен период, такива изменения следва да се ограничат до края на премийния период, за който се отнася искането за плащане за 2013 г.

               (4)

               Член 47 от Регламент (ЕО) № 1698/2005 предвижда, че задължения за опазване на околната среда в горите следва да се поемат като правило за период от пет до седем години. За да се избегне ситуация, в която подновените задължения се припокриват със следващия програмен период, следва да се даде възможност на държавите-членки да разрешават удължаването на подобни задължения до края на премийния период, към който се отнася платежното искане за 2013 г.

               (5)

               Член 62, параграф 1, буква б) от Регламент (ЕО) № 1698/2005 предвижда, че на ниво вземане на решения в местната група за действие икономическите и социалните партньори, както и другите представители на гражданското общество, трябва да представляват най-малко 50 % от местното партньорство. Държавите-членки следва да гарантират, че местните групи за действие отговарят на изискването за този минимален процент също и по отношение на гласуването, за да се предотврати доминирането на решенията от страна на обществения сектор. Освен това следва да се гарантира, че организаторите на проектите нямат възможност да оказват влияние върху решенията за подбор на проекти. Следва да се въведат ефективни предпазни мерки за избягване на конфликта на интереси по отношение на оценката и гласуването на предложените проекти. Прозрачността на вземането на решения следва да се осигури с подходящата откритост.

               (6)

               Член 38, параграф 2 от Регламент (ЕО) № 1974/2006 предвижда възможността за авансови плащания за текущите разходи на местните групи за действие. Доказано е, че за да се обезпечат нуждите на местните групи за действие от парични потоци, е необходимо да се разшири възможността за авансови плащания, за да покрива и разходите, свързани с придобиване на умения и развитие на територията, както е описано в член 63, буква в) от Регламент (ЕО) № 1698/2005.

               (7)

               Член 44, параграф 3 от Регламент (ЕО) № 1974/2006 позволява на държавите-членки да предприемат специфични мерки, гарантиращи, че малките промени в състоянието на едно стопанство не водят до неприемливи резултати във връзка с поети ангажименти по отношение на задължението на бенефициера да върне помощите, ако приемникът на част от стопанството не поеме тези ангажименти. За да се постигне правна сигурност, следва да се въведе определение за незначително изменение в случаите на намаляване на площта на стопанството.

               (8)

               Член 46 от Регламент (ЕО) № 1974/2006 предвижда клауза за преразглеждане в случай на изменения в базисния сценарий за някои мерки. Клауза за преразглеждане следва да се предвиди и за случаите, когато срокът на задълженията по отношение на агроекологията, хуманното отношение към животните и опазването на околната среда в горите, поети за период между пет и седем години, се удължава след края на текущия програмен период, за да се избегне несъгласуваност с правната и политическата рамка, които предстои да се изградят за следващия програмен период.

               (9)

               За да се изясни прилагането на член 52, параграф 1 от Регламент (ЕО) № 1974/2006, следва да се оповести базата, на която се прилага процентът на съфинансиране в случай на финансово планиране.

               (10)

               По отношение на гаранционните фондове в контекста на финансовите механизми по глава IV, раздел 1, подраздел 3 от Регламент (ЕО) № 1974/2006, следва да се предвидят допълнителни подробности за метода на изчисляване на допустимите разходи по дейността във връзка с такива интервенции, за да се осигури най-ефективното използване на средствата на Съюза.

               (11)

               Като се отчитат особеностите на развитието на селските райони, свързани основно с малкия мащаб на финансираните дейности, с цел да се оползотвори максимално стимулиращият ефект на финансовия механизъм е необходимо да се изясни повторното използване на средствата, върнати към операцията на финансовия механизъм през програмния период, както и да се направи разлика между него и повторното използване след крайната дата за допустимост на програмата за развитие на селските райони.

               (12)

               Като се вземе предвид естеството на някои инвестиции в горското стопанство и фактът, че плащанията в някои случаи може да са обвързани с площите, следва да е възможно да се използват стандартни изчисления на разходите като алтернатива на плащанията на база фактура, за да се определи нивото на подпомагане за предвидената в член 27 от Регламент (ЕО) № 1698/2005 мярка. Поради това член 53, параграф 1 от Регламент (ЕО) № 1974/2006 следва да бъде съответно изменен.

               (13)

               Член 54, параграф 1 от Регламент (ЕО) № 1974/2006 предвижда условията, при които нефинансовият принос може да се счита за допустим разход. В настоящата си форма член 54, параграф 1 разглежда нефинансовия принос като допустим само за инвестиционни операции. Опитът показва, че това условие е твърде ограничаващо за ефективното прилагане на мерките. Ето защо следва да се предвиди, че нефинансовият принос може да бъде допустим за всички видове операции.

               (14)

               Член 55 от Регламент (ЕО) № 1974/2006 предвижда набор от правила за определянето на допустимите разходи за инвестиционни операции. За доизясняване на прилагането на този член придобиването на права на плащане следва изрично да се изключи от допустимостта. Следва също така да се изясни, че като се има предвид същността им, инвестициите, заменящи земеделски производствен потенциал след природни бедствия, представляват допустими разходи.

               (15)

               За да се засили въздействието на авансовите плащания в контекста на продължаващата финансова криза, като се има предвид специфичната роля на регионалните администрации в изпълнението на политиката за развитие на селските райони, възможността за авансови плащания, предвидена в член 56 от Регламент (ЕО) № 1974/2006, следва да стане достъпна и за местните власти.

               (16)

               За да се улесни осъществяването на инвестиционни проекти в контекста на настоящата икономическа и финансова криза, таванът за авансовите плащания беше увеличен на 50 % за инвестициите през 2009 и 2010 г. За да се отчете продължаващото негативно влияние на икономическата и финансова криза, този по-висок таван следва да се запази до края на програмния период. За да се осигури приемственост в прилагането на програмите за развитие на селските райони между края на 2010 г. и влизането в сила на настоящия регламент, съответната разпоредба следва да се прилага със задна дата, считано от 1 януари 2011 г.

               (17)

               За да се вземе предвид сравнително малкият размер на проектите за развитие на селските райони и трудността, която срещат такива проекти при получаване на банкови гаранции за авансови плащания, следва да се вземат мерки, които да позволяват тези гаранции да се заменят с писмени гаранции от публичноправни органи.

               (18)

               За да се оползотворят възможно най-добре авансовите плащания, компетентната разплащателна агенция следва да определи кога се освобождават гаранциите.

               (19)

               Поради това Регламент (ЕО) № 1974/2006 следва да бъде съответно изменен.

               (20)

               Мерките, предвидени в настоящия регламент, са в съответствие със становището на Комитета за развитие на селските райони,

         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕО) № 1974/2006 се изменя, както следва:

               1)

               Вмъква се следният член 16a:
               „Член 16a
               За целите на член 26 от Регламент (ЕО) № 1698/2005 при инвестиции в производството на топлинна енергия и/или електроенергия от възобновяеми източници в земеделски стопанства съоръженията за производство на възобновяема енергия са допустими за подпомагане само ако производственият им капацитет не надвишава еквивалента на общото средно годишно потребление на топлинна енергия и електроенергия от земеделското стопанство, включително и от домакинството на земеделското стопанство.
               При инвестиции в производството на биогорива по смисъла на Директива 2009/28/ЕО на Европейския парламент и на Съвета (3) от страна на земеделските стопанства съоръженията за производство на възобновяема енергия са допустими за подпомагане само ако производственият им капацитет не надвишава еквивалента на средното годишно потребление на транспортно гориво от земеделското стопанство.

               2)

               В член 27, параграф 12 втората алинея се заменя със следното:
               „Тези корекции могат също да бъдат под формата на удължаване на времетраенето на ангажимента. Удължаването не може да надхвърли края на периода, за който се отнася искането за плащане за 2013 г.“

               3)

               Вмъква се следният член 32a:
               „Член 32a
               За целите на член 47 от Регламент (ЕО) № 1698/2005 държавите-членки могат да разрешат ангажиментите по опазване на околната среда в горите да се удължават до края на периода, към който се отнася платежното искане за 2013 г.“

               4)

               В член 37 се добавя следният параграф:
               „5.   За целите на член 62, параграф 4 от Регламент (ЕО) № 1698/2005 решенията за подбор на проекти от органа за вземане на решения на местните групи за действие се вземат чрез гласуване, при което икономическите и социалните партньори, както и другите представители на гражданското общество, както е предвидено в член 62, параграф 1, буква б) от посочения регламент, съставляват поне 50 % от гласуващите. По отношение на процеса на вземане на решения относно подбора на проекти следва да се спазват подходящи правила, гарантиращи прозрачност и избягващи конфликта на интереси.“

               5)

               Член 38, параграф 2 се заменя със следното:
               „2.   Държавите-членки могат да изплащат аванс на местните групи за действие по тяхна молба. Размерът на авансовото плащане не може да надхвърля 20 % от публичната помощ във връзка с разходите по член 63, буква в) от Регламент (ЕО) № 1698/2005, а необходимо условие за изплащането следва да бъде издаването на банкова или еквивалентна на нея гаранция в размер на 110 % от сумата на авансовото плащане. Гаранцията се освобождава не по-късно от датата на закриване на местната стратегия за развитие.
               По отношение на плащането, посочено в първа алинея, няма да се прилага член 24, параграф 6 от Регламент (ЕО) № 65/2011 на Комисията (4).

               6)

               В член 44, параграф 3 се добавя следната алинея:
               „Намаляването на площта на стопанството с максимум 10 % от площта, за която е поет ангажимент, се счита за незначително изменение за целите на първа алинея.“

               7)

               В член 46 се добавя следната алинея:
               „От 2012 г. нататък се предвижда клауза за преразглеждане на ангажименти, поети за период от пет до седем години съгласно членове 39, 40 и 47 от Регламент (ЕО) № 1698/2005, които се удължават след края на текущия програмен период, за да е възможно адаптирането им към правната рамка на следващия програмен период. Държавите-членки обаче могат да решат да въведат такава клауза за изменение още през 2011 г. Втората алинея се прилага и по отношение на настоящата алинея.“

               8)

               Член 52 се заменя със следния текст:
               „Член 52
               1.   По отношение на действията по финансовите механизми, посочени в член 51 от настоящия регламент, разходите, декларирани пред Комисията съобразно член 26, параграф 3, буква а) от Регламент (ЕО) № 1290/2005, представляват общите разходи, направени за създаването или за участието с финансов принос в тези фондове.
               При изплащане на баланса и закриване на програмата за развитие на селските райони съгласно член 28 от Регламент (ЕО) № 1290/2005, за допустими разходи се признава сумата на:

                           а)

                           всички плащания за инвестиции в предприятия, извършени от всеки от съответните фондове, или предоставените гаранции, включително сумите, дадени като гаранции от гаранционните фондове;

                           б)

                           допустимите управленски разходи.

                     Приложимият процент на съфинансиране съответства на процента на съфинансиране на мярката, в която фондът участва с финансов принос. Ако фондът участва с финансов принос в няколко мерки с различни проценти на съфинансиране, съответните проценти се прилагат пропорционално към съответните допустими разходи.
               Разликата между реално направените от ЕЗФРСР плащания съгласно първа алинея и допустимите разходи по буква а) или б) от втора алинея е предмет на уравняване в контекста на годишните сметки за последната година от изпълнението на програмата. Тези сметки включват необходимата подробна финансова информация.
               2.   Ако ЕЗФРСР съфинансира операции, включващи гаранционни фондове за възвръщаеми инвестиции съгласно член 50 от настоящия регламент, се провежда подходяща ex ante оценка на очакваните загуби, която взема предвид актуалните пазарни практики за подобни операции за съответния тип инвестиции и съответния пазар. Оценката на очакваните загуби може да се преразгледа, ако са налице последвали промени в пазарните условия. Ресурсите, отделени за гаранции, отразяват такава оценка.
               3.   Ресурсите, върнати на операцията по време на програмния период от инвестициите, предприети от фондовете, или останали след изплащането на гаранция, се използват отново от фонда съгласно споразумението за финансиране, посочено в член 51, параграф 6 от настоящия регламент, или се уравняват в контекста на годишните сметки. След крайния срок на допустимост на програмата за селско развитие средствата, върнати на операцията от направени от фондовете инвестиции, или останали след покриването на всички гаранции, се използват отново от съответните държави-членки в полза на индивидуални предприятия.
               Лихвата, начислена върху плащания от програмите за развитие на селските райони към фондове, се използва съгласно първа алинея.“

               9)

               В член 53, параграф 1 първата алинея се заменя със следното:
               „Когато е приложимо, държавите-членки могат да определят равнището на подпомагане, предвидено в членове 27, 31, 37—41 и 43—49 от Регламент (ЕО) № 1698/2005, въз основа на стандартни разходи и стандартни оценки за пропуснати приходи.“

               10)

               В член 54, параграф 1, първа алинея встъпителното изречение се заменя със следното:
               „Нефинансовият принос на публичноправен или частноправен бенефициер, а именно предоставянето на стоки или услуги, за които не се извършва плащане в брой, подкрепено от фактури или документи с еквивалентна доказателствена стойност, може да се приеме за допустим разход, ако са спазени следните условия:“

               11)

               В член 55 параграф 2 се заменя със следното:
               „2.   В случая на селскостопански инвестиции, закупуването на права за производство на селскостопанска продукция, права на плащане, животни, едногодишни растения и тяхното засаждане не се признават за допустими за инвестиционно подпомагане.
               Инвестициите за обикновена подмяна не се признават за допустим разход.
               В случаите на възстановяване на земеделския производствен потенциал, нарушен от природни бедствия по смисъла на член 20, буква б), подточка vi) от Регламент (ЕО) № 1698/2005 обаче, закупуването на животни и инвестициите за подмяна могат да се признаят за допустим разход.“

               12)

               Член 56 се заменя със следния текст:
               „Член 56
               1.   Чрез дерогация от член 24, параграф 6 от Регламент (ЕО) № 65/2011 държавите-членки могат при поискване да извършват авансови плащания на бенефициерите на инвестиционни помощи. По отношение на публичноправни бенефициери такова авансово плащане може да се предостави на общини и техни сдружения, на регионални власти и на публичноправни органи.
               2.   Размерът на авансовото плащане следва да не надхвърля 50 % от публичната помощ, свързана с инвестицията, и неговото изплащане се извършва при условие на издаването на банкова или еквивалентна на нея гаранция в размер на 110 % от сумата на авансовото плащане.
               Средство, предоставено като гаранция от публичноправен орган, се счита за еквивалентно на гаранцията, посочена в първата алинея, при условие че органът се задължава да плати сумата, покрита от тази гаранция, ако не се установи право за получаване на изплатения аванс.
               3.   Гаранцията може да бъде освободена, когато компетентната разплащателна агенция установи, че размерът на реалния разход, който съответства на публичната помощ, свързана с инвестицията, надхвърля размера на авансовото плащане.“

         Член 2
   Настоящият регламент влиза в сила на третия ден след публикуването му в Официален вестник на Европейския съюз.

   Член 1, точка 12 се прилага от 1 януари 2011 г. по отношение на член 56, параграф 2, първа алинея от Регламент (ЕО) № 1974/2006.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 14 юли 2011 година.

            За Комисията

            Председател

         José Manuel BARROSO

      (1)  ОВ L 277, 21.10.2005 г., стр. 1.

      (2)  ОВ L 368, 23.12.2006 г., стр. 15.

      (3)  ОВ L 140, 5.6.2009 г., стр. 16.“

      (4)  ОВ L 25, 28.1.2011 г., стр. 8.“


title: Регламент за изпълнение (ЕС) № 855/2010 на Съвета от 27 септември 2010 година за изменение на Регламент (ЕО) № 1631/2005 за налагане на окончателно антидъмпингово мито върху вноса на трихлороизоцианопикочна киселина с произход, inter alia , от Китайската народна република

text:
               29.9.2010

               BG

               Официален вестник на Европейския съюз

               L 254/1

         РЕГЛАМЕНТ ЗА ИЗПЪЛНЕНИЕ (ЕС) № 855/2010 НА СЪВЕТА
   от 27 септември 2010 година
   за изменение на Регламент (ЕО) № 1631/2005 за налагане на окончателно антидъмпингово мито върху вноса на трихлороизоцианопикочна киселина с произход, inter alia, от Китайската народна република
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос на стоки от страни, които не са членки на Европейската общност (1) (наричан по-нататък „основният регламент“), и по-специално член 9, параграф 4 и член 11, параграфи 3, 5 и 6 от него,
   като взе предвид предложението, представено от Европейската комисия след консултации с Консултативния комитет,
   като има предвид, че:
   А.   ПРОЦЕДУРА

   1.   Действащи мерки

               (1)

               През октомври 2005 г. с Регламент (ЕО) № 1631/2005 (2) (наричан по-нататък „първоначалният регламент“) Съветът наложи окончателни антидъмпингови мерки по отношение на вноса на трихлороизоцианопикочна киселина (наричана по-нататък „ТССА“) с произход от Китайската народна република (наричана по-нататък „КНР“). Митническите ставки са между 7,3 % и 42,6 %.

         2.   Искане за преразглеждане

               (2)

               През 2009 г. Комисията получи искане за частично междинно преразглеждане съгласно член 11, параграф 3 от основния регламент. Искането, ограничено по обхват до разглеждането на дъмпинга, бе подадено от китайски производител износител Heze Huayi Chemical Co., Ltd (наричан по-нататък „Heze“ или „заявителят“). Приложимата за заявителя ставка на окончателното антидъмпингово мито е 14,1 %.

               (3)

               В искането си заявителят посочи, че обстоятелствата, въз основа на които са били наложени мерките, са се променили и че тези промени са с дълготраен характер. Заявителят представи prima facie доказателства за това, че по-нататъшното прилагане на мярката в сегашния ѝ размер вече не е необходимо за компенсиране на дъмпинга.

               (4)

               По-специално искането бе основано на твърдението, че разходите на заявителя за единица продукт ТССА значително са намалели от първоначалното разследване насам, тъй като:

                           —

                           заявителят произвежда основната суровина, необходима за производството на продукта, предмет на разследването; както и

                           —

                           заявителят е повишил своя производствен капацитет.

         3.   Започване на преразглеждане

               (5)

               След като установи, след консултация с Консултативния комитет, че съществуват достатъчно доказателства, които обосновават започването на преразглеждане, на 2 юли 2009 г. Комисията започна разследване (3) съгласно член 11, параграф 3 от основния регламент, чийто обхват бе ограничен до разглеждане на дъмпинга по отношение на заявителя.

         4.   Разглеждан продукт и сходен продукт

               (6)

               Резглежданият в рамките на настоящото преразглеждане продуктът е същият като описаният в първоначалния регламент, а именно трихлороизоцианопикочна киселина и препарати от нея, означавана също с международно непатентовано наименование „симклозен“, с произход от Китайската народна република (наричана по-нататък „разглежданият продукт“), класирана понастоящем в кодове по КН ex 2933 69 80 и ex 3808 94 20.

               (7)

               Произвежданият и продаван на китайския вътрешен пазар продукт и продуктът, изнасян за Съюза, имат еднакви основни физически, технически и химични характеристики и видове употреба, и поради тази причина се считат за сходни по смисъла на член 1, параграф 4 от основния регламент.

         5.   Засегнати страни

               (8)

               Комисията официално уведоми заявителя, промишлеността на Съюза, както и представителите на правителството на държавата износител за започването на преразглеждането.

               (9)

               На заинтересованите страни беше предоставена възможност да изложат становищата си в писмен вид и да поискат да бъдат изслушани в срока, посочен в известието за започване.

               (10)

               За да получи информацията, която считаше за необходима за разследването, Комисията изпрати на заявителя формуляр за заявление за третиране като дружество, работещо в условията на пазарна икономика (ТДПИ), и въпросник, и получи отговори в рамките на определените за целта срокове. Комисията издири и провери цялата информация, която счете за необходима за определяне на дъмпинга, и направи проверка на място в помещенията на заявителя.

         6.   Разследван период

               (11)

               Разследването на дъмпинга обхвана периода от 1 юли 2008 г. до 30 юни 2009 г. (наричан по-нататък „РП“).

         Б.   РЕЗУЛТАТИ ОТ РАЗСЛЕДВАНЕТО

   1.   Третиране като дружество, работещо в условията на пазарна икономика (ТДПИ)

               (12)

               Съгласно член 2, параграф 7, буква б) от основния регламент в антидъмпингови разследвания на внос с произход от КНР нормалната стойност се определя в съответствие с член 2, параграфи 1 - 6 от основния регламент за тези производители износители, за които е установено, че отговарят на критериите, установени в член 2, параграф 7, буква в) от основния регламент, а именно че при производството и продажбата на сходния продукт преобладават условията на пазарна икономика. Тези критерии са представени в обобщен вид по-долу:

                           —

                           стопанските решения се вземат в отговор на пазарните явления, без значителна държавна намеса, като разходите отразяват пазарните стойности;

                           —

                           дружествата имат ясен основен набор от счетоводни документи, които се подлагат на независим одит в съответствие с Международните счетоводни стандарти („МСС“) и се прилагат във всички случаи;

                           —

                           няма значителни нарушения, пренесени от предишната система на непазарна икономика;

                           —

                           законите относно несъстоятелността и собствеността гарантират стабилност и правна сигурност;

                           —

                           валутният обмен се извършва по пазарен курс.

               (13)

               Разследването констатира, че заявителят отговаря на всичките пет критерия за ТДПИ. Бе установено, че по време на РП Heze е вземало своите стопански решения без намесата на държавата или без да допуска нарушения, свързани с присъщи на непазарната икономика условия. По отношение на Heze се прилагат без дерогации китайските закони за несъстоятелност и собственост. Дружеството разполага с подлаган на независим одит набор от счетоводни документаци и счетоводна система, и бе установено, че неговата практика е в съответствие с международно признатите общи счетоводни принципи и МСС. Бе установено, че разходите и цените отразяват пазарните стойности и че обмяната на валута се извършва по пазарни курсове.

               (14)

               Въз основа на изложените по-горе факти и съображения на заявителя може да се предостави ТДПИ.

         2.   Нормална стойност

               (15)

               За да бъде определена нормалната стойност, първо бе разгледан въпросът, дали реализираният от Heze общ обем продажби на сходния продукт на вътрешния пазар е бил представителен в сравнение с общия обем на експортните продажби на дружеството за Съюза. В съответствие с член 2, параграф 2 от основния регламент продажбите на вътрешния пазар се считат за представителни, когато общият обем на продажбите на вътрешния пазар съставлява не по-малко от 5 % от общия обем на съответните експортни продажби за Съюза. Комисията установи, че TCCA се е продавал от заявителя на вътрешния пазар като цяло в представителни обеми.

               (16)

               Впоследствие бяха определени видовете на сходния продукт, продавани от заявителя на вътрешния пазар, които са били еднакви и пряко сравними с видовете, продавани за износ за Съюза.

               (17)

               За всеки вид продукт, продаван от Heze на вътрешния пазар, за който е установено, че е пряко сравним с вида, продаван за износ за Съюза, бе определено дали продажбите на вътрешния пазар са били реализирани в представителен обем за целите на член 2, параграф 2 от основния регламент. Продажбите на вътрешния пазар на определен вид на продукта се считат за достатъчно представителни, когато общият обем на продажбите на този вид на вътрешния пазар по време на РП е бил 5 % или повече от общия обем на продажбите на сравнимия вид на продукта, изнасян за Съюза.

               (18)

               Бе проверено също така дали продажбите на вътрешния пазар на всеки вид на продукта биха могли да се разглеждат като извършени при обичайни търговски условия по смисъла на член 2, параграф 4 от основния регламент. Това бе направено, като за всеки изнасян по време на РП вид от разглеждания продукт бе определен относителният дял на рентабилни продажби на независими клиенти, реализирани на вътрешния пазар.

               (19)

               За случаите, в които обемът на продажбите на даден вид продукт, продаван на нетна продажна цена, която е равна или по-висока от изчислените производствени разходи, е представлявал повече от 80 % от общия обем на продажбите на този вид и в които среднопретеглената цена на този вид е била равна или по-висока от производствените разходи за единица продукт, нормалната стойност бе основана на действителната цена на вътрешния пазар. Тази цена бе изчислена като среднопретеглена стойност от цените на всички осъществени на вътрешния пазар продажби на този вид на продукта по време на РП, независимо дали тези продажби са били рентабилни или не.

               (20)

               За случаите, в които обемът на рентабилните продажби на даден вид на продукта е представлявал 80 % или по-малко от общия обем на продажбите на този вид или в които среднопретеглената цена на този вид е била по-ниска от производствените разходи за единица продукт, нормалната стойност бе основана на действителната цена на вътрешния пазар, изчислена като среднопретеглена стойност само на рентабилните продажби на вътрешния пазар на този вид през РП.

               (21)

               Когато за определяне на нормалната стойност не бе възможно да бъдат използвани цените на вътрешния пазар за определен вид продукт, продаван от Heze, трябваше да бъде прилаган друг метод. В този случай Комисията използва конструираната нормална стойност. В съответствие с член 2, параграф 3 от основния регламент нормалната стойност бе конструирана чрез прибавяне към производствените разходи на изнасяните видове на продукта на разумни по размер разходи за реализация, общи и административни разходи (РОА) и разумен марж на печалба. Съгласно член 2, параграф 6 от основния регламент стойността на РОА и маржът на печалба се основаваха на средните стойности на РОА и средния марж на печалба от продажби на сходния продукт, реализирани от Heze в обичайни търговски условия.

               (22)

               В съответствие с използваната в първоначалното разследване методология производствените разходи бяха изчислени за два вида продукти. Като бе взета предвид предоставената от заявителя информация, бе изчислена една стойност на производствените разходи за TCCA на гранули и на таблети, и втора стойност — за TCCA на прах.

         3.   Експортна цена

               (23)

               Тъй като разглежданият продукт бе изнасян директно за независими клиенти в Съюза, експортната цена бе установена в съответствие с член 2, параграф 8 от основния регламент, а именно — въз основа на експортните цени, реално платени или подлежащи на плащане при продажба на продукт, предназначен за износ за Съюза.

         4.   Сравнение

               (24)

               Средната нормална стойност и средната експортна цена за всеки вид от разглеждания продукт бяха сравнени на база франко завода и при същото ниво на търговия. За да се гарантира обективно сравнение между нормалната стойност и експортната цена, в съответствие с член 2, параграф 10 от основния регламент бяха взети предвид разликите във факторите, за които се твърдеше и бе установено, че се отразяват на цените и на сравнимостта им. За тази цел, където бе приложимо и обосновано, бяха направени корекции за транспортните разходи, океанското навло, разходите за застраховка, обработката, разходите за кредити и банковите такси. Освен това бе установено, че ДДС е бил частично възстановен, когато разглежданият продукт е бил продаден за износ за Съюза. Поради това подлежащият на плащане ДДС върху осъществените на вътрешния пазар продажби бе съответно коригиран съгласно член 2, параграф 10, буква б) от основния регламент.

               (25)

               Във връзка с корекциите за разходи за опаковане заявителят поиска корекция както във връзка с разходите за опаковане за продажби на китайския пазар, така и за тези на пазара на Съюза. Проверката установи, че тези разходи са били включени по един и същи начин в производствените разходи за продукта, независимо дали той е бил предназначен за продажба на вътрешния пазар или за износ. Поради това искането за корекция не бе прието както по отношение на вътрешния пазар, така и по отношение на пазара за износ.

         5.   Дъмпингов марж

               (26)

               Както е предвидено в член 2, параграф 11 от основния регламент, среднопретеглената нормална стойност по видове на продукта бе сравнена със среднопретеглената експортна цена за съответния вид на разглеждания продукт. Това сравнение показа наличието на дъмпинг.

               (27)

               Бе установено, че дъмпинговият марж за Heze, изразен като процент от нетната цена франко границата на Съюза, е 3,2 %.

         В.   ДЪЛГОТРАЕН ХАРАКТЕР НА ПРОМЕНИТЕ В ОБСТОЯТЕЛСТВАТА

               (28)

               В съответствие с член 11, параграф 3 от основния регламент бе проучено също така дали има основание установените промени в обстоятелствата да бъдат разглеждани като промени с дълготраен характер.

               (29)

               Заявителят оказа пълно съдействие по време на настоящото междинно преразглеждане и събраните и потвърдени данни позволиха да се установи дъмпингов марж, основан на неговите индивидуални експортни цени за Съюза. Резултатът от това изчисление показва, че по-нататъшното прилагане на мярката в сегашния ѝ размер вече не е обосновано.

               (30)

               Получените и проверени по време на разследването доказателства показаха намаляване на нивото на дъмпинг, което може да бъде обяснено с намаляване на структурата на разходите на дружеството. Основните фактори, довели до свиване на структурата на разходите на заявителя, са вътрешното производство на основната суровина и нарастването на производствения капацитет на заявителя.

               (31)

               Също така бе установено, че от първоначалното разследване насам експортните цени на Heze за всички пазари са се увеличили. По-специално експортните цени за Съюза са сходни с експортните цени на дружеството за други трети държави. Събраните на място доказателства показаха, че дружеството има много клиенти в Съюза, по отношение на които прилага сходни ценови равнища. Последователното пазарно поведение на заявителя свидетелства за това, че промените в обстоятелствата са с дълготраен характер.

               (32)

               Поради това, с оглед на гореизложеното се счита, че няма вероятност обстоятелствата, довели до започване на настоящото преразглеждане, да се променят в обозримо бъдеще по начин, който да се отрази на констатациите, направени по време на настоящото преразглеждане. Поради това се стигна до заключението, че промените са промени с дълготраен характер и че прилагането на мярката в сегашния ѝ размер вече не е обосновано.

         Г.   АНТИДЪМПИНГОВИ МЕРКИ

               (33)

               Като се имат предвид резултатите от настоящото разследване в рамките на преразглеждане, се смята за целесъобразно антидъмпинговото мито, приложимо за вноса на разглеждания продукт от страна на Heze, да се измени на 3,2 %,

         ПРИЕ НАСТОЯЩИЯ РЕГЛАМЕНТ:
   Член 1
   Вписването в таблицата в член 1, параграф 2 от Регламент (ЕО) № 1631/2005, отнасящо се до Heze Huayi Chemical Co. Limited, се заменя със следното:

                  „КНР

                  Heze Huayi Chemical Co. Limited

                  3,2 %

                  A629“

   Член 2
   Настоящият регламент влиза в сила в деня след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 27 септември 2010 година.

            За Съвета

            Председател

         K. PEETERS

      (1)  ОВ L 343, 22.12.2009 г., стр. 51.

      (2)  ОВ L 261, 7.10.2005 г., стр. 1.

      (3)  ОВ C 150, 2.7.2009 г., стр. 14 (наричано по-нататък „известие за започване“).


title: Регламент за изпълнение (ЕС) № 569/2014 на Комисията от 23 май 2014 година за изменение на Регламент за изпълнение (ЕС) № 1389/2011 на Съвета за налагане на окончателно антидъмпингово мито върху вноса на трихлороизоцианопикочна киселина с произход от Китайската народна република след преразглеждане във връзка с нов износител съгласно член 11, параграф 4 от Регламент (ЕО) № 1225/2009 на Съвета

text:
               27.5.2014

               BG

               Официален вестник на Европейския съюз

               L 157/80

         РЕГЛАМЕНТ ЗА ИЗПЪЛНЕНИЕ (ЕС) № 569/2014 НА КОМИСИЯТА
   от 23 май 2014 година
   за изменение на Регламент за изпълнение (ЕС) № 1389/2011 на Съвета за налагане на окончателно антидъмпингово мито върху вноса на трихлороизоцианопикочна киселина с произход от Китайската народна република след преразглеждане във връзка с нов износител съгласно член 11, параграф 4 от Регламент (ЕО) № 1225/2009 на Съвета
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос на стоки от страни, които не са членки на Европейската общност (1) (наричан по-долу „основният регламент“), и по-специално член 11, параграф 4 от него,
   като има предвид, че:
   А.   ДЕЙСТВАЩИ МЕРКИ

               (1)

               През октомври 2005 г. с Регламент (ЕО) № 1631/2005 (2) („първоначалния регламент“) Съветът наложи окончателни антидъмпингови мерки върху вноса на трихлороизоцианопикочна киселина („ТССА“) с произход от Китайската народна република („КНР“). Ставките на антидъмпинговото мито варираха от 7,3 % до 42,6 %.

               (2)

               С Регламент за изпълнение (ЕС) № 855/2010 (3) Съветът измени първоначалния регламент като намали ставката на антидъмпинговото мито за един производител износител на 3,2 %.

               (3)

               След преразглеждане с оглед на изтичане на срока на действие на мерките съгласно член 11, параграф 2 от основния регламент, с Регламент за изпълнение (ЕС) № 1389/2011 (4) Съветът наложи окончателни антидъмпингови мерки във вид на индивидуални мита в размер от 3,2 % до 40,5 % с остатъчно мито от 42,6 % върху вноса на TCCA с произход от КНР.

         Б.   НАСТОЯЩА ПРОЦЕДУРА

   1.   Искане за преразглеждане

               (4)

               На 3 май 2013 г. в Европейската комисия („Комисията“) постъпи искане за започване на преразглеждане във връзка с „нов износител“ в съответствие с член 11, параграф 4 от основния регламент. Искането е подадено от Liaocheng City Zhonglian Industry Co. Ltd. („заявителя“), производител износител в КНР.

               (5)

               В него заявителят заявява, че не е осъществявал износ на TCCA за Съюза през първоначалния период на разследването, т.е. периода от 1 април 2003 г. до 31 март 2004 г. („първоначалния разследван период“).

               (6)

               Освен това заявителят заявява, че не е свързан с никой от производителите износители на TCCA, спрямо които се прилагат посочените по-горе антидъмпингови мерки.

               (7)

               Заявителят също така уточнява, че е започнал да осъществява износ на TCCA за Съюза след края на първоначалния разследван период.

         2.   Започване на процедура по преразглеждане във връзка с „нов износител“

               (8)

               Комисията разгледа доказателствата, представени от заявителя, и ги сметна за достатъчни, за да оправдаят започването на преразглеждане в съответствие с член 11, параграф 4 от основния регламент. След консултация с Консултативния комитет и след като на засегнатата промишленост на Съюза беше дадена възможност да представи становището си, с Регламент (ЕС) № 809/2013 (5) Комисията започна процедура по преразглеждане на Регламент за изпълнение (ЕС) № 1389/2011 по отношение на заявителя.

               (9)

               В съответствие с Регламент (ЕС) № 809/2013 антидъмпинговото мито, наложено с Регламент за изпълнение (ЕС) № 1389/2011, бе отменено по отношение на вноса на TCCA, произвеждана и продавана от заявителя за износ за Съюза. Същевременно, в съответствие с член 14, параграф 5 от основния регламент, на митническите органи бяха дадени указания да предприемат необходимите мерки за регистрирането на този внос.

         3.   Разглеждан продукт

               (10)

               Разглежданият продукт, предмет на настоящото преразглеждане, е същият като описания в първоначалния регламент — трихлороизоцианопикочна киселина и препарати от нея, наричана също с международното ѝ непатентовано наименование (INN) „симклозен“, понастоящем класирана в кодове по КН ex 2933 69 80 и ex 3808 94 20 и с произход от Китайската народна република („разглеждан продукт“ или „ТССА“).

               (11)

               TCCA е химически продукт, който се използва като широкоспектърен органичен хлорен дезинфектант и избелител и се прилага по-специално за дезинфекция на водата в плувни басейни. Продава се във вид на прах, гранули, таблетки или дражета. Всички разновидности на TCCA и препаратите от нея имат еднакви основни характеристики (химичен състав) и свойства (дезинфектант) и са предназначени за сходна употреба, поради което се разглеждат като един-единствен продукт.

         4.   Страни, засегнати от разследването

               (12)

               Комисията официално уведоми заявителя, промишлеността на Съюза, както и представителите на държавата износителка, за започването на процедурата по преразглеждане. На заинтересованите страни бе предоставена възможност да изложат писмено становищата си и да бъдат изслушани.

               (13)

               С цел да получи информацията, която считаше за необходима за целите на настоящото разследване, Комисията изпрати на заявителя формуляр на заявление за третиране като дружество, работещо в условията на пазарна икономика (ТДПИ), и въпросник и получи отговорите в рамките на указаните за тази цел срокове. Комисията се зае да провери цялата информация, която сметна за необходима за определянето на статута на нов износител и на дъмпинговия марж. Беше извършена проверка на място в помещенията на заявителя в КНР.

         5.   Разследван период

               (14)

               Разследването на дъмпинга обхвана периода от 1 август 2012 г. до 31 юли 2013 г. („разследвания период“ или „РП“).

         В.   РЕЗУЛТАТИ ОТ РАЗСЛЕДВАНЕТО

   1.   Статут на „нов износител“

               (15)

               В хода на разследването бе потвърдено, че заявителят не е осъществявал износ на разглеждания продукт през първоначалния разследван период и че е започнал да го изнася за Съюза след този период.

               (16)

               Що се отнася до другите условия за признаване на статут на нов износител, заявителят успя да докаже, че не е бил свързан по пряк или косвен начин с нито един от китайските производители износители, обект на действащите антидъмпингови мерки по отношение на разглеждания продукт.

               (17)

               Поради това се потвърждава, че заявителят следва да бъде считан за „нов износител“ („новоизносител“) в съответствие с член 11, параграф 4 от основния регламент, и съответно за него следва да бъде определен индивидуален марж.

         2.   Дъмпинг

      Третиране като дружество, работещо в условията на пазарна икономика (ТДПИ)

               (18)

               Съгласно член 2, параграф 7, буква б) от основния регламент в антидъмпингови разследвания, които се отнасят до внос с произход от КНР нормалната стойност се определя в съответствие с член 2, параграфи 1—6 от основния регламент за онези производители износители, за които е установено, че отговарят на критериите, определени в член 2, параграф 7, буква в) от основния регламент, а именно че при производството и продажбата на сходния продукт преобладават условията на пазарна икономика.

               (19)

               Тези критерии са представени в обобщен вид по-долу:

                           —

                           стопанските решения се вземат в отговор на сигнали от пазара без значителна намеса на държавата, а разходите отразяват пазарните стойности;

                           —

                           дружествата имат ясен основен комплект счетоводна документация, която се подлага на независим одит в съответствие с международните счетоводни стандарти („МСС“) и се прилага във всички случаи;

                           —

                           няма значителни нарушения, пренесени от предишната система на непазарна икономика;

                           —

                           законодателството относно несъстоятелността и собствеността гарантира стабилност и правна сигурност;

                           —

                           преобразуването на обменните курсове се извършва по пазарен курс.

               (20)

               В хода на разследването беше установено, че счетоводната документация на заявителя не отговаря на изискванията на международните счетоводни стандарти и че поради тази причина счетоводната практика на дружеството не отговаря на изискванията от втория критерий. По-специално, заявителят е пропуснал да посочи в отчетите си съществуването на схема за стимулиране, предназначена за управленския персонал, което противоречи на международните счетоводни стандарти.

               (21)

               Вследствие на това балансът не отразява достоверно финансовото състояние на дружеството и отчетът за приходите и разходите и отчетът за паричния поток са обременени с финансови разходи, за които не е посочено основание.

               (22)

               Въз основа на тези съображения заявителят не можа да се възползва от ТДПИ.

               (23)

               На заявителя и на другите заинтересовани страни беше дадена възможност да представят своите коментари по изложените по-горе констатации.

               (24)

               Заявителят изтъкна, че схемата за стимулиране следва да бъде осчетоводена през 2013 г., че тя няма връзка с баланса за 2012 г. и че през 2012 г. условията на схемата все още не са били определени. Според заявителя те трябва да бъдат определени в съответствие с препоръките, които ще бъдат формулирани от одиторите по време на одита на финансовите отчети за 2013 г., и могат да приемат формата на възнаграждения, лихви по заеми или квази-принос.

               (25)

               Схемата е била договорно оформена между дружеството и управлението през 2012 г. Данни за това обаче липсват в одитираните отчети за 2012 г., дори и в бележките към финансовите отчети. Освен това през финансовата 2013 година до момента на започване на разследването (ноември 2013 г.) липсват и счетоводни записи, позволяващи идентифицирането на схемата за стимулиране.

               (26)

               Този пропуск по отношение на декларираните данни в отчетите съвсем не е безобиден. В действителност общата стойност на пасивите, отчетени в баланса, съставен при проверката в края на РП (31 юли 2013 г.), е била декларирана в значително занижен размер, тъй като общият размер на кредитните задължения, поети от управителния орган, би увеличил стойността на пасивите с 14 %. Освен това отчетът за приходите и разходите за 2013 г. ще съдържа финансови разходи, за които няма никакво правно основание, тъй като липсват входящи парични потоци, съответстващи на схемата за стимулиране; въпреки това през 2013 г. действително са били изплатени лихви. В резултат на това финансовите разходи през 2013 г. ще бъдат деветократно по-високи, отколкото разходите, докладвани за 2012 г. Поради това може да се заключи, че съдържащата се в отчетите финансова информация не даваше надеждна и вярна представа за финансовото състояние на дружеството.

               (27)

               Следва също така да се отбележи, че естеството на схемата и нейното осчетоводяване не би трябвало да зависят от одитните заключения, както и че съответните счетоводни записи следва да бъдат правилно и своевременно извършвани, а не със задна дата. Следователно липсата на точно деклариране на финансовото състояние и потоци, свързани със схемата, трябва да се разглежда като несъответствие с международните счетоводни стандарти.

               (28)

               В отговор на оповестените констатации на Комисията заявителят възобнови искането си за ТДПИ, без обаче да приведе нови доводи. Следователно констатациите относно ТДПИ се потвърждават.

      Нормална стойност

               (29)

               Съгласно член 2, параграф 7, буква а) от основния регламент за държави без пазарна икономика и — когато е невъзможно да се предостави ТДПИ — за държави в преход, нормалната стойност трябва да се определи на основата на цената или конструираната стойност в държава аналог.

               (30)

               Както бе обявено в рамките на Регламент (ЕС) № 809/2013, Комисията възнамеряваше да използва Япония като държава аналог за целите на определянето на нормалната стойност за заявителя, в случай че не му бъде предоставено третиране като дружество, работещо в условията на пазарна икономика, подобно на това, което беше направено при разследването, което доведе до налагането на мерките с първоначалния регламент.

               (31)

               Заинтересованите страни бяха поканени да изразят становището си доколко е подходящ изборът на Япония като държава аналог, но не представиха коментари. Комисията се свърза също така с производители в Съединените американски щати, но не получи съдействие от тяхна страна. Следователно Япония се счита за подходяща държава аналог. Един единствен производител в Япония се съгласи да окаже съдействие и представи поисканата информация.

               (32)

               В съответствие с член 2, параграф 2 от основния регламент Комисията първо провери дали са били представителни продажбите на TCCA, извършени от този японски производител на независими клиенти на вътрешния пазар. В тази връзка беше установено, че общият обем на тези продажби е равен най-малко на 5 % от общия обем на експортните продажби на заявителя за Съюза.

               (33)

               След това Комисията провери дали съществуват видове TCCA, продавани на вътрешния пазар от оказалия съдействие японски производител, които да са достатъчно съпоставими с видовете, продавани от заявителя за износ за Съюза. Комисията определи видовете TCCA, счетени за идентични или пряко съпоставими с вида, продаван за износ за Съюза от заявителя. Също така беше установено, че тези видове са били продавали от японското дружество на изгодни цени и в рамките на обичайната му търговска дейност и че продажните цени на вътрешния пазар биха могли да бъдат взети предвид при определянето на нормалната стойност.

               (34)

               Поради това нормалната стойност се основаваше на действителната цена на вътрешния пазар, изчислена като среднопретеглена стойност, на считаните да съпоставими видове на продукта TCCA.

      Експортна цена

               (35)

               Тъй като разглежданият продукт е бил изнасян директно за независими клиенти в Съюза, експортната цена бе установена в съответствие с член 2, параграф 8 от основния регламент, т.е. на основата на експортните цени, реално платени или подлежащи на плащане при продажба на предназначения за износ за Съюза продукт.

      Сравнение

               (36)

               Нормалната стойност и експортните цени бяха сравнени на базата на цена франко завода и на същото ниво на търговия. С цел да се осигури обективно сравнение между нормалната стойност и експортната цена, бяха отчетени в съответствие с член 2, параграф 10 от основния регламент разликите, които влияят на съпоставимостта на цените. За тази цел, транспортните разходи и разходите за опаковане бяха извадени както от китайските експортни цени, така и от продажните цени на вътрешния пазар на оказалия съдействие японски производител.

      Дъмпингов марж

               (37)

               В съответствие с предвиденото в член 2, параграф 11 от основния регламент дъмпинговият марж беше определен на базата на сравнение между среднопретеглената нормална стойност за всеки вид от продукта и среднопретеглената експортна цена за съответния вид от разглеждания продукт. Това сравнение показа наличието на дъмпинг.

               (38)

               Беше установено, че дъмпинговият марж за заявителя, изразен като процент от нетната цена франко границата на Съюза, е 32,8 %.

         Г.   ИЗМЕНЕНИЕ НА МЕРКИТЕ, ПРЕДМЕТ НА ПРЕРАЗГЛЕЖДАНЕ

               (39)

               Предвид констатациите при разследването и в съответствие с правилото за по-ниското мито се стигна до заключението, че на заявителя следва да бъде наложено окончателна антидъмпингова мярка на равнището на установения дъмпингов марж, който в случая е по-нисък от установения в хода на първоначалната процедура марж на вредата.

         Д.   РЕГИСТРАЦИОНЕН РЕЖИМ

               (40)

               Предвид посочените по-горе констатации приложимото спрямо заявителя антидъмпингово мито се събира със задна дата върху вноса на разглеждания продукт, който е бил подложен на регистрация съгласно член 3 от Регламент (ЕС) № 809/2013.

         Е.   ОПОВЕСТЯВАНЕ И СРОК НА ДЕЙСТВИЕ НА МЕРКИТЕ

               (41)

               Заинтересованите страни бяха информирани за съществените факти и съображения, въз основа на които се предвиждаше да се наложи изменено окончателно антидъмпингово мито върху осъществения от заявителя внос на TCCA, и това мито да бъде събрано със задна дата върху подложения на регистрация внос. Бяха получени коментари от страна на заявителя, които, както бе пояснено по-горе, обаче не бяха от такъв характер, че да доведат до промяна в изложените по-горе заключения.

               (42)

               Настоящата процедура по преразглеждане не се отразява по никакъв начин на датата, на която ще изтече срокът на действие на мерките, наложени с Регламент за изпълнение (ЕС) № 1389/2011.

         Ж.   СТАНОВИЩЕ НА КОМИТЕТА

               (43)

               Мерките, предвидени в настоящия регламент, са в съответствие със становището на комитета, учреден по силата на член 15, параграф 1 от основния регламент,

         ПРИЕ НАСТОЯЩИЯ РЕГЛАМЕНТ:
   Член 1
   1.   В таблицата в член 1, параграф 2 от Регламент за изпълнение (ЕС) № 1389/2011 се вмъква следният ред:

                  Дружество

                  Ставка на антидъмпинговото мито

                  Допълнителен код по ТАРИК

                  „Liaocheng City Zhonglian Industry Co. Ltd

                  32,8 %

                  A998“

   2.   В съответствие с посоченото в член 1, параграф 3 от Регламент за изпълнение (ЕС) № 1389/2011, прилагането на индивидуалното мито е обвързано с условието на митническите органи на държавите членки да бъде представена валидна търговска фактура, която да отговаря на изискванията, съдържащи се в приложението към посочения регламент. Ако не бъде представена такава фактура, се прилага ставката на антидъмпинговото мито, приложима за „всички останали дружества“, посочена в таблицата в член 1, параграф 2 от Регламент за изпълнение (ЕС) № 1389/2011.
   Наложеното с настоящия регламент мито се прилага също така със задна дата по отношение на вноса на разглеждания продукт, който е бил регистриран съгласно член 3 от Регламент (ЕС) № 809/2013. За този внос не важи условието за представяне на търговска фактура, тъй като е бил регистриран.
   На митническите органи се дават указания да прекратят регистрирането на вноса на разглеждания продукт с произход от Китайската народна република, произвеждан и продаван за износ в Съюза от Liaocheng City Zhonglian Industry Co. Ltd.
   3.   Освен ако не е предвидено друго, се прилагат действащите разпоредби в областта на митата.
   Член 2
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 23 май 2014 година.

            За Комисията

            Председател

         José Manuel BARROSO

      (1)  ОВ L 343, 22.12.2009 г., стр. 51.

      (2)  ОВ L 261, 7.10.2005 г., стр. 1.

      (3)  ОВ L 254, 29.9.2010 г., стр. 1.

      (4)  ОВ L 346, 30.12.2011 г., стр. 6.

      (5)  ОВ L 229, 28.8.2013 г., стр. 2.


title: Регламент за изпълнение (ЕС) № 727/2014 на Комисията от 30 юни 2014 година за започване на преразглеждане във връзка с „нов износител“ на Регламент за изпълнение (ЕС) № 1389/2011 на Съвета за налагане на окончателно антидъмпингово мито върху вноса на трихлороизоцианопикочна киселина с произход от Китайската народна република, за отмяна на митото по отношение на вноса от един износител в тази държава и за подлагането на този внос на регистрационен режим

text:
               1.7.2014

               BG

               Официален вестник на Европейския съюз

               L 192/42

         РЕГЛАМЕНТ ЗА ИЗПЪЛНЕНИЕ (ЕС) № 727/2014 НА КОМИСИЯТА
   от 30 юни 2014 година
   за започване на преразглеждане във връзка с „нов износител“ на Регламент за изпълнение (ЕС) № 1389/2011 на Съвета за налагане на окончателно антидъмпингово мито върху вноса на трихлороизоцианопикочна киселина с произход от Китайската народна република, за отмяна на митото по отношение на вноса от един износител в тази държава и за подлагането на този внос на регистрационен режим
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) („основния регламент“), и по-специално член 11, параграф 4 от него,
   след като уведоми държавите членки,
   като има предвид, че:
   1.   ИСКАНЕ

               (1)

               В Европейската комисия („Комисията“) постъпи искане за преразглеждане във връзка с „нов износител“ в съответствие с член 11, параграф 4 от основния регламент.

               (2)

               Искането бе подадено на 4 януари 2014 г. от Juancheng Kangtai Chemical Co. Ltd. („заявителя“), производител износител на трихлороизоцианопикочна киселина от Китайската народна република (КНР).

         2.   ПРОДУКТ

               (3)

               Продуктът, предмет на преразглеждането, е трихлороизоцианопикочна киселина и препарати от нея (TCCA), наричана също с международното ѝ непатентовано наименование (INN) „симклозен“, класирана понастоящем в кодове по КН ex 2933 69 80 и ex 3808 94 20 (кодове по ТАРИК 2933698070 и 3808942020), с произход от КНР („продуктът, предмет на преразглеждането“).

         3.   СЪЩЕСТВУВАЩИ МЕРКИ

               (4)

               Мерките, които понастоящем са в сила, са окончателно антидъмпингово мито, наложено с Регламент за изпълнение (ЕС) № 1389/2011 на Съвета (2), съгласно който вносът в Съюза на продукта, предмет на преразглеждането, с произход от КНР, включително на произвеждания от заявителя продукт, подлежи на окончателно антидъмпингово мито в размер на 42,6 %, с изключение на няколко дружества, изрично упоменати в член 1, параграф 2 от посочения регламент, спрямо които се прилагат индивидуални митнически ставки.

         4.   ОСНОВАНИЯ

               (5)

               Заявителят твърди, че не е изнасял продукта, предмет на преразглеждането, в Съюза през разследвания период, на който се основават антидъмпинговите мерки, т.е. периода от 1 април 2003 г. до 31 март 2004 г. („първоначалния разследван период“).

               (6)

               Освен това заявителят твърди, че не е свързан с нито един от производителите износители на продукта, предмет на преразглеждането, спрямо които се прилагат посочените по-горе антидъмпингови мерки.

               (7)

               Заявителят също така твърди, че е започнал да изнася продукта, предмет на преразглеждането, в Съюза след края на първоначалния разследван период.

         5.   ПРОЦЕДУРА

               (8)

               Производителите от Съюза, за които е известно, че са засегнати страни, бяха уведомени за искането за преразглеждане, като им бе предоставена възможност да направят коментари.

               (9)

               След като проучи наличните данни, Комисията стигна до заключението, че са налице достатъчно доказателства, даващи основание за започване на преразглеждане във връзка с „нов износител“ в съответствие с член 11, параграф 4 от основния регламент, за да се определи индивидуалният дъмпингов марж по отношение на заявителя и — ако се установи наличие на дъмпинг — равнището на митото, което следва да се наложи върху извършвания от него внос в Съюза на продукта, предмет на преразглеждането.

               (10)

               Ако се установи, че заявителят отговаря на изискванията за прилагане на индивидуално мито, може да се наложи да се измени митническата ставка, която понастоящем се прилага за вноса на продукта, предмет на преразглеждането, от дружества, които не са поименно упоменати в член 1, параграф 2 от Регламент за изпълнение (ЕС) № 1389/2011.

         а)   Въпросници

               (11)

               С цел да получи информацията, която счита за необходима за целите на разследването, Комисията ще изпрати въпросник на заявителя.

         б)   Събиране на информация и провеждане на изслушвания

               (12)

               Всички заинтересовани страни се приканват да изложат становищата си в писмена форма и да предоставят доказателства в тяхна подкрепа.

               (13)

               Освен това Комисията може да изслуша заинтересованите страни, при условие че отправят искане в писмена форма, от което да е видно, че са налице особени причини, поради които следва да бъдат изслушани.

         в)   Избор на държава с пазарна икономика

               (14)

               Тъй като заявителят изрично се отказа от правото си да твърди, че при него преобладават условия на пазарна икономика, нормалната стойност се определя въз основа на член 2, параграф 7, буква а) от основния регламент. Поради това, за да се установи нормалната стойност по отношение на КНР, ще се използва подходяща държава с пазарна икономика. Комисията предвижда за тази цел отново да използва Япония, както бе направено при разследването, довело до налагането на мерки върху вноса на продукта, предмет на преразглеждането, от КНР. Заинтересованите страни се приканват да изразят становището си относно целесъобразността на този избор в срока, изрично указан в член 4, параграф 3 от настоящия регламент. Според информацията, с която разполага Комисията, други доставчици за Съюза от държави с пазарна икономика може да бъдат установени, inter alia, в Швейцария, Малайзия и Индонезия. Комисията ще проучи дали има производство и продажби на продукта, предмет на разследването, в тези трети държави с пазарна икономика, за които има данни за производство на продукта, предмет на разследването.

         6.   ОТМЯНА НА ДЕЙСТВАЩОТО МИТО И РЕГИСТРАЦИОНЕН РЕЖИМ НА ВНОСА

               (15)

               Съгласно член 11, параграф 4 от основния регламент действащото антидъмпингово мито следва да бъде отменено по отношение на вноса на продукта, предмет на преразглеждането, произвеждан и продаван от заявителя за износ за Съюза. В същото време този внос следва да бъде подложен на регистрационен режим в съответствие с член 14, параграф 5 от основния регламент, с цел да се гарантира, че ако при преразглеждането се установи дъмпинг по отношение на заявителя, антидъмпинговите мита ще могат да бъдат наложени с обратна сила, считано от датата на започване на преразглеждането. Размерът на възможните бъдещи задължения на заявителя не би могъл да бъде изчислен на този етап от процедурата.

         7.   СРОКОВЕ

               (16)

               В интерес на доброто административно управление следва да се определят срокове, в които:

                           —

                           заинтересованите страни могат да заявят своя интерес пред Комисията, да изложат становищата си в писмена форма и да представят всякаква друга информация, която следва да бъде взета предвид по време на разследването,

                           —

                           заинтересованите страни могат да отправят писмено искане да бъдат изслушани от Комисията,

                           —

                           заинтересованите страни могат да изразят становището си относно целесъобразността на избора на Япония, която е предвидена като държава с пазарна икономика за целите на установяването на нормалната стойност.

                           —

                           Обръща се внимание на факта, че упражняването на повечето процедурни права, определени в основния регламент, зависи от това дали страната е заявила своя интерес в сроковете, посочени в член 4 от настоящия регламент.

         8.   КОМУНИКАЦИЯ СЪС ЗАИНТЕРЕСОВАНИТЕ СТРАНИ

               (17)

               Заинтересованите страни се приканват да правят всички изявления и да подават всички искания по електронна поща, включително сканирани пълномощни и удостоверения, с изключение на обемни отговори, които трябва да бъдат предадени на CD-ROM или DVD на ръка или с препоръчана поща. Използването от страните на електронна поща ще представлява поемане на ангажимент за осъществяване на комуникацията по електронна поща и приемане на правилата, посочени в инструкциите за комуникация със заинтересованите страни, публикувани на уебсайта на Генерална дирекция „Търговия“: http://trade.ec.europa.eu/doclib/docs/2011/june/tradoc_148003.pdf. Заинтересованите страни трябва да посочат своето име, адрес, номер на телефон и валиден адрес на електронна поща и следва да гарантират, че предоставеният адрес на електронна поща е функциониращ официален служебен адрес, който се проверява ежедневно. След като координатите за връзка бъдат предоставени, Комисията ще осъществява комуникацията със заинтересованите страни само по електронна поща, освен ако те изрично поискат да получават всички документи от Комисията посредством друго средство за комуникация или освен ако естеството на документа, който трябва да бъде изпратен, изисква използването на препоръчана поща. За повече информация относно правилата за кореспонденция с Комисията, включително принципите, които се прилагат по отношение на изявленията, подадени по електронна поща, заинтересованите страни следва да направят справка с инструкциите за комуникация със заинтересованите страни, посочени по-горе.

               (18)

               Всички писмени изявления, включително информацията, която се изисква в настоящия регламент, попълнените въпросници и кореспонденцията, които заинтересованите страни са предоставили на поверителна основа, трябва да бъдат обозначени с „Limited“, а в съответствие с член 19, параграф 2 от Регламент (ЕО) № 1225/2009 трябва да бъдат придружени от неповерителна версия, обозначена с „For inspection by interested parties“.
               Адрес на Комисията за кореспонденция:

                           European Commission

                           Directorate-General for Trade

                           Directorate H

                           Office: N105 8/21

                           1049 Bruxelles/Brussel

                           BELGIQUE/BELGIË

                           E-mail: trade-tcca-review-bis@ec.europa.eu

         9.   НЕОКАЗВАНЕ НА СЪДЕЙСТВИЕ

               (19)

               В случай че заинтересована страна откаже достъп до необходимата информация, не я предостави в срок или значително възпрепятства разследването, заключенията, независимо дали са положителни, или отрицателни, може да бъдат направени въз основа на наличните факти в съответствие с член 18 от основния регламент.

               (20)

               Ако се установи, че заинтересована страна е предоставила невярна или подвеждаща информация, тази информация не се взема предвид и може да се използват наличните факти.

               (21)

               Ако заинтересована страна не оказва съдействие или оказва само частично съдействие и поради това заключенията се основават на наличните факти в съответствие с член 18 от основния регламент, резултатът от разследването може да бъде по-неблагоприятен за тази страна, отколкото ако тя е съдействала.

               (22)

               Ако отговорът не бъде изпратен по електронен път, това не се счита за неоказване на съдействие, при условие че заинтересованата страна покаже, че представянето на отговор по изисквания начин би довело до прекомерни допълнителни затруднения или разходи. Заинтересованата страна следва незабавно да се свърже с Комисията.

         10.   ГРАФИК НА РАЗСЛЕДВАНЕТО

               (23)

               В съответствие с член 11, параграф 5 от основния регламент разследването ще бъде приключено в срок от девет месеца от датата на започване на настоящото преразглеждане.

         11.   ОБРАБОТКА НА ЛИЧНИТЕ ДАННИ

               (24)

               Следва да се отбележи, че с всички лични данни, събрани по време на настоящото разследване, ще се борави в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (3).

         12.   СЛУЖИТЕЛ ПО ИЗСЛУШВАНИЯТА

               (25)

               Заинтересованите страни могат да поискат намесата на служителя по изслушванията на Генерална дирекция „Търговия“. Служителят по изслушванията действа като посредник между заинтересованите страни и службите на Комисията, на които е възложено разследването. Той разглежда искания за достъп до досието, спорове относно поверителността на документите, искания за удължаване на сроковете и искания за изслушване, отправени от трети страни. Служителят по изслушванията може да организира изслушване на отделна заинтересована страна и да действа като медиатор, за да гарантира, че заинтересованата страна упражнява в пълна степен правото си на защита. Служителят по изслушванията ще предостави също така възможност за провеждане на изслушване на страните, което да позволи да бъдат представени различни гледни точки и да бъдат изложени контрааргументи.

               (26)

               Искането за изслушване от служителя по изслушванията следва да бъде направено в писмена форма и да бъде надлежно обосновано. Исканията за изслушване по въпроси, отнасящи се до началния етап на разследването, трябва да бъдат направени в срок от 15 дни от датата на влизане в сила на настоящия регламент. След изтичането на този срок исканията за изслушване трябва да бъдат подадени в сроковете, изрично указани от Комисията в нейната комуникация със страните.

               (27)

               За допълнителна информация и данни за контакт заинтересованите страни могат да посетят уебстраниците на служителя по изслушванията на уебсайта на Генерална дирекция „Търговия“: http://ec.europa.eu/commission_2010-2014/degucht/contact/hearing-officer,

         ПРИЕ НАСТОЯЩИЯ РЕГЛАМЕНТ:
   Член 1
   С настоящото се започва процедура по преразглеждане на Регламент за изпълнение (ЕС) № 1389/2011 в съответствие с член 11, параграф 4 от Регламент (ЕО) № 1225/2009 с цел да се определи дали и до каква степен по отношение на вноса на трихлороизоцианопикочна киселина и препарати от нея, наричана също с международното ѝ непатентовано наименование (INN) „симклозен“, класирана понастоящем в кодове по КН ex 2933 69 80 и ex 3808 94 20 (кодове по ТАРИК 2933698070 и 3808942020), с произход от Китайската народна република, произвеждана и продавана за износ за Съюза от Juancheng Kangtai Chemical Co. Ltd. (допълнителен код по ТАРИК A101), следва да се прилага антидъмпинговото мито, наложено с Регламент за изпълнение (ЕС) № 1389/2011.
   Член 2
   Антидъмпинговото мито, наложено с Регламент за изпълнение (ЕС) № 1389/2011, се отменя по отношение на вноса, посочен в член 1 от настоящия регламент.
   Член 3
   В съответствие с член 11, параграф 4 и член 14, параграф 5 от Регламент (ЕО) № 1225/2009 на митническите органи се указва да предприемат необходимите мерки за въвеждане на регистрационен режим за посочения в член 1 от настоящия регламент внос в Съюза.
   Срокът на регистрационния режим изтича девет месеца след датата на влизане в сила на настоящия регламент.
   Член 4
   1.   За да бъдат взети предвид по време на разследването представените от тях изложения, заинтересованите страни трябва да заявят своя интерес пред Комисията, като се свържат с нея, да представят становищата си в писмен вид и да предадат попълнения въпросник, посочен в съображение 11 от настоящия регламент, или всякаква информация, която следва да бъде взета предвид, в срок от 37 дни от датата на влизане в сила на настоящия регламент, освен ако не е посочено друго.
   2.   Заинтересованите страни могат да поискат да бъдат изслушани от службите на Комисията, на които е възложено разследването. Всяко искане за изслушване трябва да бъде направено в писмена форма и да бъде надлежно обосновано. Исканията за изслушване по въпроси, отнасящи се до началния етап на разследването, трябва да бъдат направени в срок от 15 дни от датата на влизане в сила на настоящия регламент. След изтичането на този срок исканията за изслушване трябва да бъдат подадени в сроковете, изрично указани от Комисията в нейната комуникация със страните.
   3.   Страните по разследването, които биха искали да изразят становището си относно целесъобразността на избора на Япония, предвидена като трета държава с пазарна икономика с цел установяване на нормалната стойност по отношение на Китайската народна република, трябва да представят коментарите си в срок от 10 дни от датата на влизане в сила на настоящия регламент.
   Член 5
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 30 юни 2014 година.

            За Комисията

            Председател

         José Manuel BARROSO

      (1)  ОВ L 343, 22.12.2009 г., стр. 51.

      (2)  ОВ L 346, 30.12.2011 г., стр. 6.

      (3)  ОВ L 8, 12.1.2001 г., стр. 1.


title: Регламент за изпълнение (ЕС) № 454/2013 на Комисията от 7 май 2013 година за вписване на название в регистъра на защитените наименования за произход и защитените географски указания [Ail fumé d’Arleux (ЗГУ)]

text:
               17.5.2013

               BG

               Официален вестник на Европейския съюз

               L 133/9

         РЕГЛАМЕНТ ЗА ИЗПЪЛНЕНИЕ (ЕС) № 454/2013 НА КОМИСИЯТА
   от 7 май 2013 година
   за вписване на название в регистъра на защитените наименования за произход и защитените географски указания [Ail fumé d’Arleux (ЗГУ)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
   като има предвид, че:

               (1)

               Регламент (ЕС) № 1151/2012 влезе в сила на 3 януари 2013 г. Той отмени и замени Регламент (ЕО) № 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (2).

               (2)

               В съответствие с член 6, параграф 2 от Регламент (ЕО) № 510/2006 заявката за регистрация на названието „Ail fumé d’Arleux“, подадена от Франция, бе публикувана в Официален вестник на Европейския съюз
                   (3).

               (3)

               Тъй като Комисията не е получила никакви възражения съгласно член 7 от Регламент (ЕО) № 510/2006, названието следва да се регистрира,

         ПРИЕ НАСТОЯЩИЯ РЕГЛАМЕНТ:
   Член 1
   Регистрира се названието, посочено в приложението към настоящия регламент.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 7 май 2013 година.

            За Комисията, от името на председателя,
         Dacian CIOLOȘ

            Член на Комисията

      (1)  ОВ L 343, 14.12.2012 г., стр. 1.

      (2)  ОВ L 93, 31.3.2006 г., стр. 12.

      (3)  ОВ C 212, 19.7.2012 г., стр. 6.

      ПРИЛОЖЕНИЕ
      Селскостопански продукти, предназначени за консумация от човека и изброени в приложение I към Договора:

         Клас 1.6.   Плодове, зеленчуци и зърнени култури, пресни или преработени

      ФРАНЦИЯ
      Ail fumé d’Arleux (ЗГУ)


title: Регламент за изпълнение (ЕС) 2016/2254 на Комисията от 14 декември 2016 година за установяване на стандартни стойности при внос с цел определяне на входната цена на някои плодове и зеленчуци

text:
               15.12.2016

               BG

               Официален вестник на Европейския съюз

               L 340/57

         РЕГЛАМЕНТ ЗА ИЗПЪЛНЕНИЕ (ЕС) 2016/2254 НА КОМИСИЯТА
   от 14 декември 2016 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 14 декември 2016 година.

            За Комисията,

            от името на председателя,

         Jerzy PLEWA

            Генерален директор

            Генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 157, 15.6.2011 г., стр. 1.

      ПРИЛОЖЕНИЕ

         Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  MA

                  102,3

                  SN

                  241,4

                  TN

                  123,9

                  TR

                  119,2

                  ZZ

                  146,7

                  0707 00 05

                  MA

                  63,2

                  TR

                  160,2

                  ZZ

                  111,7

                  0709 93 10

                  MA

                  143,1

                  TR

                  162,1

                  ZZ

                  152,6

                  0805 10 20

                  TR

                  71,8

                  ZA

                  27,9

                  ZZ

                  49,9

                  0805 20 10

                  MA

                  71,1

                  ZZ

                  71,1

                  0805 20 30 , 0805 20 50 , 0805 20 70 , 0805 20 90

                  IL

                  110,6

                  JM

                  125,0

                  TR

                  81,6

                  ZZ

                  105,7

                  0805 50 10

                  TR

                  78,8

                  ZZ

                  78,8

                  0808 10 80

                  US

                  97,3

                  ZA

                  36,6

                  ZZ

                  67,0

                  0808 30 90

                  CN

                  83,8

                  ZZ

                  83,8

         (1)  Номенклатура на държавите, определена с Регламент (ЕС) № 1106/2012 на Комисията от 27 ноември 2012 г. за прилагане на Регламент (ЕО) № 471/2009 на Европейския парламент и на Съвета относно статистиката на Общността за външната търговия с трети страни по отношение на актуализиране на номенклатурата на държавите и териториите (ОВ L 328, 28.11.2012 г., стр. 7). Код „ZZ“ означава „с друг произход“.


title: Регламент за изпълнение (ЕС) № 346/2012 на Комисията от 19 април 2012 година за определяне на размера на възстановяванията, приложим за яйца и яйчни жълтъци, изнасяни под формата на стоки, които не са включени в приложение I към Договора

text:
               20.4.2012

               BG

               Официален вестник на Европейския съюз

               L 108/34

         РЕГЛАМЕНТ ЗА ИЗПЪЛНЕНИЕ (ЕС) № 346/2012 НА КОМИСИЯТА
   от 19 април 2012 година
   за определяне на размера на възстановяванията, приложим за яйца и яйчни жълтъци, изнасяни под формата на стоки, които не са включени в приложение I към Договора
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 164, параграф 2 от него,
   като има предвид, че:

               (1)

               Член 162, параграф 1, буква б) от Регламент (ЕО) № 1234/2007 предвижда, че разликата между цените в международната търговия за продуктите, посочени в член 1, параграф 1, буква т) и изброени в част ХIХ от приложение I към посочения регламент, и цените в Съюза могат да се покриват от възстановявания при износ, когато тези продукти са изнасяни под формата на стоки, изброени в част V от приложение ХХ към въпросния регламент.

               (2)

               Регламент (ЕC) № 578/2010 на Комисията от 29 юни 2010 г. за прилагане на Регламент (ЕО) № 1216/2009 на Съвета относно системата за възстановяване на средства при износа на определени селскостопански продукти, изнасяни под формата на стоки, които не са включени в приложение I към Договора, както и на критериите за определяне на размера на такова възстановяване (2), уточнява продуктите, за които трябва да се определи размер на възстановяване, който да се прилага, когато тези продукти се изнасят под формата на стоки, изброени в част V от приложение ХХ към Регламент (ЕО) № 1234/2007.

               (3)

               В съответствие с член 14, параграф 1, от Регламент (ЕC) № 578/2010 размерът на възстановяване за 100 килограма от всеки от въпросните основни продукти следва да се определя за срок със същата продължителност като този, за който възстановяванията са определени за същите продукти, изнасяни в непреработен вид.

               (4)

               Член 162, параграф 2 от Регламент (ЕО) № 1234/2007 определя, че възстановяването при износ за продукт, съдържащ се в стока, не може да надвишава възстановяването, приложимо за този продукт, когато е изнасян без допълнителна преработка.

               (5)

               Действащите понастоящем възстановявания са определени с Регламент за изпълнение (ЕС) № 51/2012 на Комисията (3). Същият регламент следва да бъде отменен, тъй като трябва да бъдат определени нови възстановявания.

               (6)

               С цел да се избегне несъвместимостта с текущата ситуация на пазара, да се предотвратят пазарните спекулации и да се гарантира ефективност на управлението настоящият регламент следва да влезе в сила в деня на публикуването му в Официален вестник на Европейския съюз.

               (7)

               Управителният комитет за общата организация на селскостопанските пазари не е представил становище в срока, определен от неговия председател,

         ПРИЕ НАСТОЯЩИЯ РЕГЛАМЕНТ:
   Член 1
   Размерът на възстановяване, приложим за основните продукти, изброени в приложение I към Регламент (ЕC) № 578/2010 и в част ХIХ от приложение I към Регламент (ЕО) № 1234/2007 и изнасяни под формата на продукти, изброени в част V от приложение ХХ към Регламент (ЕО) № 1234/2007, се определя, както е посочено в приложението към настоящия регламент.
   Член 2
   Регламент за изпълнение (ЕС) № 51/2012 се отменя с настоящото.
   Член 3
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 19 април 2012 година.

            За Комисията, от името на председателя,

         Daniel CALLEJA

            Генерален директор на Генерална дирекция „Предприятия и промишленост“

      (1)  ОВ L 299, 16.11.2007 г., стр. 1.

      (2)  ОВ L 171, 6.7.2010 г., стр. 1.

      (3)  ОВ L 17, 20.1.2012 г., стр. 15.

      ПРИЛОЖЕНИЕ

         Размер на възстановяване, приложим от 20 април 2012 година за яйца и яйчни жълтъци, изнасяни под формата на стоки, които не са включени в приложение I към Договора

                  (EUR/100 kg)

                  Код по КН

                  Описание

                  Местоназначение (1)

                  Размер на възстановяване

                  0407

                  Птичи яйца с черупки, пресни, консервирани или варени:

                  – други пресни яйца:

                  0407 21 00

                  – – от кокошки (Gallus domesticus)

                              а)

                              При износ на яйчен албумин под кодове по КН 3502 11 90 и 3502 19 90

                  02

                  0,00

                  03

                  19,00

                  04

                  0,00

                              б)

                              При износ на други стоки

                  01

                  0,00

                  0407 29

                  – – Други:

                  0407 29 10

                  – – – От домашни птици, различни от кокошки (Gallus domesticus)

                              а)

                              При износ на яйчен албумин под кодове по КН 3502 11 90 и 3502 19 90

                  02

                  0,00

                  03

                  19,00

                  04

                  0,00

                              б)

                              При износ на други стоки

                  01

                  0,00

                  0407 90

                  – Други:

                  0407 90 10

                  – – От домашни птици

                              a)

                              При износ на яйчен албумин под кодове по КН 3502 11 90 и 3502 19 90

                  02

                  0,00

                  03

                  19,00

                  04

                  0,00

                              б)

                              При износ на други стоки

                  01

                  0,00

                  0408

                  Птичи яйца без черупки и яйчни жълтъци, пресни, сушени, варени във вода или на пара, представени в различни форми, замразени или консервирани по друг начин, със или без прибавка на захар или други подсладители:

                  – Яйчни жълтъци:

                  0408 11

                  – – Сушени:

                  ex 0408 11 80

                  – – – Годни за консумация от човека:

                  неподсладени

                  01

                  0,00

                  0408 19

                  – – Други:

                  – – – Годни за консумация от човека:

                  ex 0408 19 81

                  – – – – Течни:

                  неподсладени

                  01

                  0,00

                  ex 0408 19 89

                  – – – – Замразени:

                  неподсладени

                  01

                  0,00

                  – Други:

                  0408 91

                  – – Сушени:

                  ex 0408 91 80

                  – – – Годни за консумация от човека:

                  неподсладени

                  01

                  0,00

                  0408 99

                  – – Други:

                  ex 0408 99 80

                  – – – Годни за консумация от човека:

                  неподсладени

                  01

                  0,00

         (1)  Местоназначенията са, както следва:

                  01

                  трети страни. За Щвейцария и Лихтенщайн тези размери не са приложими за изнасяни стоки, изброени в таблици I и II от Протокол № 2 към Споразумението между Европейската общност и Конфедерация Швейцария от 22 юли 1972 г.,

                  02

                  Кувейт, Бахрейн, Оман, Катар, Обединени арабски емирства, Йемен, Турция, Хонконг САР и Русия,

                  03

                  Южна Корея, Япония, Малайзия, Тайланд и Филипините,

                  04

                  всички местоназначения, с изключение на Щвейцария и тези, изброени в 02 и 03.


title: Регламент за изпълнение (ЕС) 2015/466 на Комисията от 19 март 2015 година за определяне на коефициента на разпределение за количествата, за които се отнасят подадените от 1 до 7 март 2015 г. заявления за права на внос в рамките на тарифните квоти, открити по силата на Регламент за изпълнение (ЕС) № 413/2014 за птиче месо с произход от Украйна

text:
               20.3.2015

               BG

               Официален вестник на Европейския съюз

               L 76/48

         РЕГЛАМЕНТ ЗА ИЗПЪЛНЕНИЕ (ЕС) 2015/466 НА КОМИСИЯТА
   от 19 март 2015 година
   за определяне на коефициента на разпределение за количествата, за които се отнасят подадените от 1 до 7 март 2015 г. заявления за права на внос в рамките на тарифните квоти, открити по силата на Регламент за изпълнение (ЕС) № 413/2014 за птиче месо с произход от Украйна
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 188, параграфи 1 и 3 от него,
   като има предвид, че:

               (1)

               С Регламент за изпълнение (ЕС) № 413/2014 на Комисията (2) се откриват годишни тарифни квоти за внос на продукти от сектора на птичето месо с произход от Украйна.

               (2)

               Количествата, за които се отнасят заявленията за права на внос, подадени от 1 до 7 март 2015 г. за подпериода от 1 април до 30 юни 2015 г., са по-големи от наличните количества по отношение на пореден номер 09.4273. Поради това следва да се определи до каква степен могат да бъдат издавани права на внос, като се определи коефициент на разпределение, който да се прилага към заявените количества, изчислен съгласно член 6, параграф 3 от Регламент (ЕО) № 1301/2006 на Комисията (3) във връзка с член 7, параграф 2 от посочения регламент.

               (3)

               За да се гарантира ефективността на мярката, настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   По отношение на количествата, за които се отнасят подадените по силата на Регламент за изпълнение (ЕС) № 413/2014 заявления за права на внос за подпериода от 1 април до 30 юни 2015 г., се прилага коефициентът на разпределение, посочен в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 19 март 2015 година.

            За Комисията,

            от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  Регламент за изпълнение (ЕС) № 413/2014 на Комисията от 23 април 2014 г. за откриване и управление на тарифни квоти на Съюза за внос на месо от домашни птици с произход от Украйна (ОВ L 121, 24.4.2014 г., стр. 37).

      (3)  Регламент (ЕО) № 1301/2006 на Комисията от 31 август 2006 г. за определяне на общи правила за управление на тарифните квоти за внос на земеделски продукти, които се управляват чрез система на лицензии за внос (ОВ L 238, 1.9.2006 г., стр. 13).

      ПРИЛОЖЕНИЕ

                  Пореден №

                  Коефициент на разпределение — заявления, подадени за подпериода от 1 април до 30 юни 2015 г.
                  (в проценти)

                  09.4273

                  2,901585

                  09.4274

                  —